SKRIFTLIG FORESPØRGSEL E-1093/02

af Adriana Poli Bortone (UEN) til Kommissionen

(18. april 2002)

Om: Prioriteter i Kommissionens transportpolitik

I konklusionerne fra Det Europæiske Råds møde i Barcelona den 14. og 15. marts 2002 om transportpolitikken for de kommende år understreges meget passende det langvarige problem med flaskehalsene i visse regioner med tæt trafik såsom Alperne, Pyrenæerne og Østersøområdet.

Til forskel fra hvad der står i kapitel to i hvidbogen om transportpolitikken frem til 2010, som har titlen fjernelse af flaskehalsene, og specielt omhandler ovennævnte regioner, skaber ordvalget i konklusionerne forvirring og velbegrundet tvivl. Faktisk hedder det i punkt 38 i ovennævnte konklusioner, at de nye store projekter skal tage sigte på bl.a. at afhjælpe flaskehalse i nævnte regioner.

Kan Kommissionen i betragtning af denne klare forskel mellem målsætningerne:

1. redegøre for foreneligheden mellem Det Europæiske Råds og Kommissionens tilsyneladende forskellige strategier og

2. eventuelt klarlægge, hvilke retningslinjer for transport Kommissionen har fastlagt for de kommende år, særligt med hensyn til ovennævnte regioner?

Svar afgivet på Kommissionens vegne af Loyola de Palacio

(31. maj 2002)

På Det Europæiske Råds topmøde i Barcelona den 15. og 16. marts 2002 opfordredes Rådet og Europa-Parlamentet til fra nu af og frem til december 2002 at vedtage revisionen af retningslinjerne for det transeuropæiske transportnet, herunder også nye prioriterede projekter som fastsat af Kommissionen, med henblik på at nedbringe flaskehalsene i en række forskellige regioner, heriblandt Alperne, Pyrenæerne og Østersøen.

Kommissionen mener, at denne erklæring fuldtud er i overensstemmelse med de mål, der er fastsat i hvidbogen om den europæiske transportpolitik frem til 2010.

For så vidt angår de trafikale flaskehalse er disse mål konkret blevet udmøntet i et forslag til ændring af Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (RTE-T)(1). Dette forslags sigte er at koncentrere Fællesskabets aktioner omkring et begrænset antal helt nye horisontale prioriteringer med henblik på at reducere flaskehalsene samt en række forskellige prioriterede projekter, herunder bl.a. de ufuldførte projekter, der er blevet fastholdt på Det Europæiske Råds topmøder i Essen den 9. og 10. december 1994 og i Dublin den 13. og 14. december 1996, samt otte helt nye projekter. I alt fire af disse nye prioriterede projekter gælder videreudviklingen af nye jernbanehovedakser med henblik på direkte at mindske de trafikale flaskehalse i Alperne og Pyrenæerne (projekt nummer 1, 3, 6 og 16).

For så vidt angår Østersøen, er Kommissionen af den opfattelse, at det nye prioriterede projekt i form af en fast forbindelse mellem Tyskland og Danmark (Fehmern Bælt projekt nr. 20) skulle kunne bidrage til at skabe bedre adgangsforhold til og fra Østersøområdet. De øvrige flaskehalse i forbindelse med denne region vil finde en løsning ved hjælp af udviklingen af havmotorveje. Iværksættelsen i år 2003 af Marco Polo-programmet, hvortil Kommissionen allerede har fremsat forslag til forordning om oprettelse, vil kunne muliggøre en finansiel støtte til lancering af nye serviceydelser til fremme af transporten ad søvejen over kortere afstande.

Som anført i den pågældende hvidbog har Kommissionen ligeledes til hensigt som led i den kommende revision af retningslinjerne for RTE-T, som forventes foreslået i 2004, at integrere havmotorvejene i det transeuropæiske transportnet med henblik på at kunne støtte de tilsvarende infrastrukturprojekter. Denne nyskabelse vil først og fremmest komme sådanne regioner til gode som f.eks. Alperne og Pyrenæerne, som kan undgås ved at lade transportvejene forløbe over havet.

(1) EFT L 228 af 9.9.1996.